Poliisi on ottanut kiinni kolme nuorta miestä, joita epäillään murroista ja varkauksista. Poliisin mukaan he saivat Haminan Hylkysaaressa tehdyssä mökkimurrossa saaliikseen asekaapin sisältöineen.

Rikoskomisario Marko Heinonen Kaakkois-Suomen poliisista kertoo, että miehet veivät mukanaan kymmenkunta metsästykseen tarkoitettua asetta.

– Sehän on fakta, että heillä on asekaapin sisältö hallussaan. Mitään viitteitä, että he käyttäisivät aseita, ja olisivat sitä myötä vaarallisia, ei ole, Heinonen sanoi hetkeä ennen kiinniottoa.

Murron yhteydessä varastettiin myös kaksi venettä. Merivartioston vene tavoitti toisen veneistä Kotkan edustalla. Vene pakeni ja rantautui Lökören rantaan Pyhtäällä, josta sillä liikkeellä olleet kolme miestä jatkoivat pakenemista jalan. Toinen vene löytyi Vilniemeltä Haminasta.

Poliisi saatteli pakettiautoon vaaleapuseroisen miehen tiesululla Lökörentiellä lähellä rantaa. Lukijakuva

Miesten takaa-ajo käynnisti ison operaation, jossa oli mukana merivartioston veneitä ja helikoptereita sekä puolustusvoimien kopteri ja poliisin joukkoja. Operaatiosta kertoi ensimmäisenä Kymen Sanomat.

Poliisin mukaan kiinniotetut ovat noin 20-vuotiaita suomalaisia mieshenkilöitä.

– Siihen ovatko he paikkakuntalaisia vai muualta, ei pysty tässä vaiheessa ottamaan vielä kantaa.

Heinonen sanoo poliisin kaipaavan paikallisilta havaintoja miesten liikkeistä. Keskiviikon ja torstain välisenä yönä on murtauduttu veneisiin etenkin Neuvottoman suunnalla. Poliisi kehoittaa veneiden omistajia tarkastamaan omaisuutensa ja ilmoittamaan mahdollisista vahingoista.

"Pakenijat ajoivat täydellä kaasulla suoraan maihin"

Ville Pisto / Yle

Lökören satamassa toimivan Cafe Sagitan yrittäjä Toni Reingoldt kertoo Ylelle seuranneensa operaatiota läheltä.

– Alussa merivartioston vene jahtasi toista venettä. Pakenijat ajoivat täydellä kaasulla suoraan maihin ja lähtivät juosten karkuun viranomaiset perässään. Saman tien merivartioston aluksia tuli paikalle lisää ja puolustusvoimien ja merivartioston helikopterit alkoivat pörrätä ilmassa. Sitten tulivat poliisitkin paikalle täydessä varustuksessa, Reingoldt kuvailee näkemäänsä.

Reingoldt kertoo, että alueella olevia ihmisiä kiellettiin poistumasta alueelta, koska siellä oli olemassa aseuhka. Pian tuli tieto, että aseuhka on ohi ja alue on turvattu. Hän kertoo, että tilanne on nyt rauhoittunut ja alueella saa liikkua vapaasti. Poliisi kuitenkin tarkistaa alueelle saapuvien ihmisten henkilöllisyyksiä.

Reingoldt sanoo, että ei juuri ehtinyt pelkäämään tilanteessa, koska kaikki tapahtui hyvin nopeasti.

– Ihmettelimme vain, että mitä täällä oikein tapahtuu. Tietysti meillä oli täällä asiakkaita, joilla oli nuoria lapsia, niin he olivat vähän peloissaan siitä että mitä täällä tapahtuu. He halusivat viedä lapset kotiin, mutta eivät saaneet poistua alueelta.

"Tilanne oli ahdistava"

Yksi kahvilassa asiakkaana olleista kertoo kokeneensa tilanteen epätietoisuuden vuoksi ahdistavana.

– Tulimme satama-alueelle hyvin samoihin aikoihin kuin etsittävät henkilöt. Ihmettelimme poliisien ja merivartioston henkilökunnan määrää ja alueella olevaa helikopteria. Meille kerrottiin, että viranomaiset jahtasivat venevarkaita. Tuntui hieman oudolta, että venevarkaiden takia järjestettäisiin näin suuri operaatio, mutta ymmärrän toki, että ei sivullisille voi kertoa ihan kaikkea.

Nimettömänä pysyttelevän, paikalla olleen henkilön mukaan hänen seurueensa vietti poistumiskiellon vuoksi kahvilassa ehkä tunnin verran. He olivat saapuneet satama-alueelle hieman ennen kello 16.

– Jossain vaiheessa meille tultiin kertomaan, että alueelta sai lähteä, sillä etsittävät olivat jo kauempana.

– Tilanne oli sen verran ahdistava, että ensi yönä lukitsen kyllä mökin ovet.